open-index/open-wikipedia-markdown huggingface dataset:
Roquemaure (Gard)

**Roquemaure** on kunta Ranskan eteläosassa Gardin departementissa Occitanien alueella.  Se sijaitsee Rhônejoen varrella noin 15 kilometriä Avignonin kaupungista koilliseen.

Roquemaure on viinintuotantoaluetta ja juuri siellä on luotu laatumerkki Cotes du Rhône. Sijainnin ansiosta Roquemaure oli tärkein satama, josta paikallisia viinejä vietiin muualle maahan. Kaupunki leimasi viinitynnyreihinsä kirjaimet CDR (Cotes du Rhône) todistamaan niiden laadun ensimmäisen kerran 1700-luvulla. Vuonna 1866 Roquemauren viiniköynnöksiin iski viinikirva, joka tuhosi suurimman osan viiniköynnöksistä Etelä-Euroopassa. Paikalliset asukkaat eivät tienneet mitä tehdä pelastaakseen viiniköynnökset. Vuonna 1868 paikallinen varakas kauppias, Maximilien Richard, matkusti Roomaan. Hän toi sieltä Pyhän Valentinuksen pyhäinjäännöksen, toivoen sen suojelevan viiniköynnöksiä tautia vastaan. Pyhäinjäännökset ovat edelleen nähtävissä Saint-Jean-Baptisten kollegiaalikirkossa. Viinituotanto päästiin jatkamaan kun viinikirvoista päästiin eroon. Tämän jälkeen alueen viinit saivat laatuluokituksen Lirac (AOC).


|CDR-leima viinitynnyrissä
Tiedosto:Reliques_de_saint_Valentin_à_Roquemaure.jpg|Pyhän Valentinuksen pyhäinjäännös
Tiedosto:Lirac_rouge.jpg|Lirac (AOC)
Tiedosto:Eglise_à_Roquemaure.JPG|Saint-Jean-Baptisten kollegiaalikirkko


## Lähteet

## Aiheesta muualla
The Rise of Starlit Fires

**The Rise of Starlit Fires** on suomalaisen power metal -yhtyeen Force Majeuren kolmas studioalbumi. Se on julkaistu vuonna 2017 levymerkillä Mighty Music.

## Kappaleet
#
#
#
#
#
#
#
#

## Kokoonpano
* Ricky Tournee – laulu
* Jussi Reuhkala – kitara
* Eemeli Ojanen – kitara
* Tuomas Väänänen – basso
* Jaakko "Jake" Nylund – rummut
* Kari "Huikka" Huikuri – kosketinsoitin

## Arvostelut
* Imperiumi: 9-/10

## Lähteet

## Aiheesta muualla
* 
*
Ángel Víctor Torres

**Ángel Víctor Torres** (s. 13. maaliskuuta 1966 Arucas, Gran Canaria) on espanjalainen poliitikko. Hän on Kanariansaarten aluejohtaja ja Kanariansaarten sosialistisen puolueen (*Partido Socialista de Canarias*) pääsihteeri.

Torres opiskeli espanjalaista filologiaa La Lagunan yliopistossa ja toimi lukioasteen kielenopettajana. Torres oli Arucasin pormestari 2003–2007 ja 2011–2015. 

## Lähteet
Tampereen ilmatorjuntapatteristo

**Tampereen Ilmatorjuntapatteristo** (TampItPsto) oli Suomen Puolustusvoimien joukkoyksikkö. Sen tunnuslipun keskeisin ja erottava tekijä oli ilves-figuuri. Toisen maailmansodan jälkeinen koulutusyksikkö koulutti varusmiehiä vuoteen 1980, jolloin muutti Ouluun, ja patteriston uudeksi nimeksi muodostui Oulun Ilmatorjuntapatteristo. Ilmatorjuntapatteristo käytti keskiraskaita ilmatorjunnan tykkiaseita, näitä ovat olleet 35 mm Oerlikon -konetykki sekä 57 mm ilmatorjuntakanuuna. Ainakin osa aseistuksesta on ollut tutkalla ohjattuja tykkiaseita.

Aikanaan ilmatorjuntajoukot kuuluivat ilmavoimiin. Ainakin ZSU-57-2 ilmatorjuntapanssarivaunuilla (Itpsv 57-2) toteutettiin varusmiesten koulutusta TampItPsto:ssa, vuosina 1960–1966.

Kangasalan Vatialaan sijoittunut armeijan asevoimien koulutusyksikkö ei käyttänyt ohjusaseita. Pariisin rauhansopimus ei sellaista vielä sallinut. Mahdollisesti vielä joitain *Rämäpää* -liikanimellä kutsuttuja Rheinmetall Borsig:in 88 mm tykkejä on voitu käyttää, nämä kykenivät myöskin maastoammuntaan eli tasasuuntaukseen. Pieksämäen Naarajärvellä nämä tykit ovat asetyyppinä vaikuttaneet, ja joka on sodan jälkeinen joukko-osasto niin ikään (perustettu 1945).

Rovaniemen Ilmatorjuntapatteristo jatkaa edelleen Tampereen ilmatorjuntapatteriston perinteitä. Nämä vaikuttavat yhä vielä edelleen, esimerkiksi marssilauluissa sekä joukko-osaston lipuissa sekä baneereissa eli viireissä.

## Lähteet
**MMM1979, Mitä-Missä-Milloin 1979*. Otava, Helsinki, 1978: s. 207–208 
*
*https://ilmatorjuntamuseo.fi/ilmatorjuntamuseo/kokoelmat/tykit/

### Viitteet
Varikkopysähdys

**Varikkopysähdys** on moottoriurheilukilpailuissa ajoneuvon tai kuljettajan huoltotoimenpiteisiin keskittyvä tapahtuma kilpailun aikana, jossa ajoneuvo palaa varikkoalueelle varsinaiselta kilparadalta ja pysähtyy sille varattuun paikkaan.

F1-kauden 2023 Qatarin osakilpailussa McLaren-talli vaihtoi Lando Norrisin renkaat maailmanennätysajassa 1.8 sekuntia.

Varikkopysähdyksen aikana käytettävä henkilömäärä on normaalisti rajattu ja henkilöillä ovat täsmällisesti rajatut tehtävät. Kestävyysajossa sääntörajoituksilla pyritään hidastamaan varikkopysähdyksiä, jolloin renkaanvaihtoja tehtäisiin vähemmän. Renkaiden vaihto ja tankkaus ei ole aina sallittua samaan aikaan sarjasta ja kaudesta riippuen. Kuljettajan vaihdon aikana moottorin on oltava pysäytettynä. Kuljettajan vaihtaminen kilpailun aikana voi olla pakollista joissakin sarjoissa.

Ennen viidettä kauttaan Formula E -sarjassa pysähdyttiin vaihtamaan autoa kilpailun aikana, koska akuston kapasiteetti ei riittänyt koko kilpailun ajaksi. Viidennellä kaudella toisen sukupolven autoissa on kaksinkertainen akkukapasiteetti ja auton vaihdolle ei ollut enää tarvetta.

## Rangaistukset
Auton voi tarvita palata radalta varikolle ja pysähtyä hetkeksi "stop & go" -rangaistuksen vuoksi. Tällöin autoon ei saa tehdä huoltotoimenpiteitä, vaan tarvittavat toimenpiteet on tehtävä seuraavalla kierroksella. Vaihtoehtoisesti auton voi tarvita olla paikallaan tietyn aikaa aikarangaistuksen vuoksi, jolloin huoltotoimenpiteet voidaan tehdä tämän jälkeen.

## Lähteet
Karolingien keisarikunta

**Karolingien keisarikunta** (800–888) oli suuri pääasiassa frankeista koostunut keisarikunta Keski- ja Länsi-Euroopassa keskiajan alussa. Sitä hallitsi Karolingien dynastia, joka oli ollut Frankkien valtakunnan kuninkaita vuodesta 751 ja Lombardian kuninkaita vuodesta 774. 

Karolingien valtakunnasta tuli keisarikunta, kun joulupäivänä 800 paavi Leo III kruunasi Kaarle Suuren keisariksi. Tavoitteena oli palauttaa Länsi-Rooman valtakunnan loisto. Karolingien keisarikuntaa voidaan pitää Pyhän saksalais-roomalaisen keisarikunnan alkuvaiheena.

Ludvig Hurskaan kuoltua hänen poikiensa välillä käytiin veljessota, joka päättyi vuonna 843 tehtyyn Verdunin sopimukseen, jossa päätettiin valtakunnan jaosta kolmeen kuningaskuntaan. Jako oli Karolingien keisarikunnan murenemisen alku, mutta toisaalta siitä alkoi myös nykyisten Länsi-Euroopan suurten valtioiden kehitys. Yhden osan hallitsijalla oli edelleen keisarin arvo, mutta ei juuri valtaa muiden kuninkaiden yläpuolella.

Kaarle Paksu kokosi veljiensä perinnön  ja paavi Johannes VIII kruunasi hänet keisariksi vuonna 881. Kaarlen lukuisat epäonnistumiset, kyvyttömyys ja suoranaiset virheet, joita hän teki hallitessaan, saivat aikaan kapinointia kansoissa, jotka hän oli valtaansa saanut. Kaarlen viimeisenä vuonna Karolingien valtakunta hajosi lopullisesti. Arnulf sai Saksan ja Lotharingian, kun taas Eudes eli Odo Ranskan, Berengar Italian, Rudolf Burgundin ja Ludvig Sokea Provencen.

## Lähteet

## Aiheesta muualla
Karhukivi

**Karhukivi** on kolmen kylän rajapyykki Orimattilassa. Se on suuri siirtolohkare, joka sijaitsee Kukkaramäen kaakkoisjuurella, mäen kaakkoispuolella. Kiven mitat ovat noin neljä kertaa kuusi kertaa kolme metriä. Kivi on toiminut Pakaan, Tönnön ja Viljamaan kylien rajakivenä. Pakaan kylän rajat on määritelty vuonna 1486, jolloin myös Karhukivi mainitaan ensimmäisen kerran kirjallisissa lähteissä. Kivi toimii yhä edelleen kylien rajana.

## Lähteet
Innocence of Muslims

**Innocence of Muslims** () on yhdysvaltalainen amatöörielokuva, joka julkaistiin Youtubessa vuonna 2012. Islamin vastaisesta elokuvasta seurasi mielenosoituksia ja hyökkäyksiä pääasiassa Yhdysvaltain diplomaattisiin kohteisiin eri muslimimaissa.

Elokuvassa islamin profeetta Muhammed on sängyssä naisten kanssa ja puhuu lasten tappamisesta. Elokuvassa näyttelevien mukaan he eivät tienneet kyseessä olevan uskonnollinen propagandavideo. Heidän vuorosanojaan oli jälkikäteen muutettu erilaisiksi. Elokuvan trailerin Youtubeen ladannut henkilö on esiintynyt julkisuudessa salanimellä Sam Bacile. Radiohaastattelussa hän kertoi nimekseen Nakoula Basseley Nakoula. Nimimerkki *sambacile* lisäsi elokuvan trailerin YouTubeen 1. heinäkuuta 2012. Yksi elokuvan näyttelijöistä on kertonut haastavansa elokuvan tekijän oikeuteen. Egyptissä syntynyt ja Kaliforniassa asuva Nakoula, joka on tuottanut elokuvan, joutui viranomaisten kuulusteltavaksi rikottuaan mahdollisesti ehdonalaisen vankeusrangaistuksensa ehtoja. Elokuvan ohjaajan on kerrottu olevan Alan Roberts. Koptikristittyihin kuuluva Nakoula kertoi keränneensä elokuvan viiden miljoonan dollarin tuotantokulut sadalta juutalaisrahoittajalta, joita hän ei kuitenkaan suostunut nimeämään. Floridalainen Polta Koraani -päivän vuonna 2010 ideoinut pastori Terry Jones ilmoitti esittävänsä otteita kaksituntisesta elokuvasta kirkossaan.

Google on estänyt videon katselemisen Egyptissä, Libyassa, Intiassa ja Indonesiassa omistamassaan Youtube-videopalvelussa mielenosoitusten alettua. Afganistanissa estettiin pääsy kokonaan Youtube-sivustolle. Googlen mukaan video ei riko palvelun sääntöjä, eikä se näin ollen aio poistaa sitä YouTubesta, vaikka Valkoinen talo on pyytänyt Googlea sen poistamaan.

Egyptin yleinen syyttäjä antoi videon vuoksi syyskuun lopulla kansainvälisen etsintäkuulutuksen seitsemästä nimetystä egyptiläissyntyisestä, maan ulkopuolella asuvasta koptikristitystä – joukossa videon tekijä Nakoula Basseley Nakoula – sekä pastori Terry Jonesista ja vaati heidän luovuttamistaan Egyptiin, jossa heitä saattoi uhata jopa kuolemantuomio islamin pilkkaamisesta. Samoihin aikoihin eräs iranilainen islamilainen äärijärjestö ilmoitti uudistaneensa ajatollah Khomeinin brittiläiselle kirjailijalle Salman Rushdielle tämän romaanin *[[Saatanalliset säkeet]]* vuoksi vuonna 1989 langettaman kuolemantuomion ja korottaneen hänen tappamisestaan maksettavan palkkion 3,3 miljoonaan dollariin. Järjestön mukaan *Innocence of Muslims* -elokuvaa ei olisi koskaan tehty, jos Rushdie olisi tapettu aiemmin, eikä islamin pilkkaaminen lopu niin kauan kuin Rushdie on elossa. 

## Lähteet
Wilfred Ndidi

**Onyinye Wilfred Ndidi** (s. 16. joulukuuta 1996 Lagos) on nigerialainen jalkapalloilija, pelipaikaltaan puolustava keskikenttäpelaaja. Hän edustaa Turkin Superliigassa pelaavaa Beşiktaşia.

## Seurajoukkueura
Ndidi edusti Belgian pääsarjassa pelaavaa KRC Genkiä tammikuusta 2015 tammikuuhun 2017 ja pelasi Genkin riveissä myös kuusi ottelua Eurooppa-liigassa.

Tammikuussa 2017 Ndidi siirtyi Englannin Valioliigan Leicester Cityyn 15 miljoonan punnan siirtosummalla. Kevätkaudella 2017 hän pelasi 17 valioliigaottelua ja teki niissä kaksi maalia. Hän pelasi myös neljä ottelua Mestarien liigassa. Kaudella 2017–2018 hän pelasi 33 valioliigaottelua. Kaudella 2018–2019 hän pelasi Leicesterin kaikki 38 valioliigaottelua ja teki niissä kaksi maalia. Seuraavalla kaudella hän viimeisteli 32 pelaamassaan liigaottelussa kaksi maalia. Kauden 2020–2021 alkupuolella hän kärsi lihasvammasta, ja pelasi kaikkiaan 26 valioliigaottelua, joissa teki yhden maalin. FA Cupissa hän pelasi kaikissa kuudessa ottelussa Leicesterin voittaessa cupmestaruuden. Eurooppa-liigassa hän pelasi neljä ottelua. Hän voitti samana vuonna FA Community Shieldin. Kausi 2021–2022 päättyi hänen osaltaan maaliskuun puolivälissä polvivamman vuoksi. Hän pelasi 19 ottelua Valioliigassa. Eurooppa-liigassa ja Konferenssiliigassa hän pelasi neljä ottelua ja teki maalin kummassakin. Kaudella 2022–2023 hän pelasi 27 valioliigaottelua, kun Leicester City putosi Valioliigasta. Leicesterin voittamassa Mestaruussarjassa hän pelasi 32 ottelua kaudella 2023–2024, joissa hän teki neljä ja syötti viisi maalia. Kaudella 2024–2025 Ndidi pelasi Valioliigassa 28 ottelua, joissa hän antoi viisi maalisyöttöä. Leicester putosi kauden päätteeksi jälleen takaisin Mestaruussarjaan.

Ndidi pelasi Leicester Cityssä vuosina 2017–2025 kaikki kilpailut mukaan lukien yhteensä 303 ottelua, joissa hän teki 18 maalia. Hän on Leicester Cityn seurahistorian viidenneksi eniten Valioliigassa otteluita pelannut pelaaja.

Elokuussa 2025 Ndidi siirtyi Turkin Superliigassa pelaavaan Beşiktaşiin kolmivuotisella sopimuksella. Siirtosummaksi ilmoitettiin 8 miljoonaa euroa.

## Maajoukkueura
Ndidi on pelannut Nigerian maajoukkueessa 65 ottelua lokakuusta 2015 alkaen. Hän pelasi MM-kilpailuissa 2018 täyden ajan Nigerian kaikissa kolmessa ottelussa. Afrikan-mestaruuskilpailuissa 2019 hän pelasi Nigerian kaikissa seitsemässä ottelussa ja viimeistä alkulohko-ottelua lukuun ottamatta täyden ajan. Nigeria saavutti kisoissa pronssia. Vuonna 2022 järjestetyissä Afrikan-mestaruuskilpailuissa hän pelasi Nigerian kaikki neljä ottelua.

## Lähteet
Senja Rummukainen

**Senja Rummukainen** (s. 1994) on suomalainen sellisti. 

## Opinnot
Rummukainen aloitti soittamisen 6-vuotiaana ja valitsi instrumentikseen sellon viulun sijaan, sillä ei lapsena pitänyt jälkimmäisen korkeasta äänestä.

Rummukainen aloitti vuonna 2017 maisteriopintojen suorittamisen Berliinin taideyliopistossa pääasiallisena opettajanaan Jens Peter Maintz. Hän on lisäksi ollut Marko Ylösen sekä Young-chang Chon ohjauksessa ja saanut vaihto-opiskelijana opetusta Truls Mørkiltä Norjan valtiollisessa musiikkikorkeakoulussa. Lisäopetusta Rummukaiselle ovat antaneet muiden muassa David Geringas, Reinhard Latzko ja Wolfgang Boettcher.

## Ura
Rummukainen voitti ensipalkinnon Turun sellokilpailussa vuonna 2014, eteni kahden muun osallistujan kanssa finaaliin Portugalin Guilhermina Suggia -palkintokilpailussa 2015 ja osallistui kansainväliseen Paulon sellokilpailuun 2018. Kesäkuussa 2019 Rummukainen sijoittui kuudenneksi kansainvälisessä Tšaikovski-sellokilpailussa.

Vuonna 2017 Rummukainen sai Helsingin kaupunginorkesterin toisen soolosellistin paikan. Hän on soittanut solistina useiden muidenkin suomalaisten ja ulkomaisten orkesterien kanssa sekä toiminut kamarimuusikkona muun muassa Borea-kvartetissa. Vuonna 2017 hän voitti Norjan valtiollisen musiikkikorkeakoulun kamarimusiikkikilpailun jousitrion jäsenenä. Hän on esiintynyt monissa musiikkitapahtumissa, kuten Kuhmon Kamarimusiikissa ja Grieg in Bergen -festivaalissa. 

Rummukainen toimi Kamarikesä-festivaalin taiteellisena johtajana vuosina 2017-2021.

## Muuta
Rummukaisen instrumentti on Jorma Panulan lainaama Stefano Scarampella -sello vuodelta 1897.

## Lähteet
Cairanne

**Cairanne** on kunta eteläisessä Ranskassa Vauclusen departementissa Provence-Alpes-Côte d’Azurin alueella. Se sijaitsee noin 17 kilometriä Orangen kaupungista koilliseen.

Cairanne kuuluu Côtes-du-Rhône -viinintuotantoalueeseen, ja sen viineillä on Cairanne (AOC)-laatuluokitus. Kunnassa tuotetaan myös vettä Cristaline tuotemerkillä. Cairanne on keskiaikainen linnoitettu kylä, ja sen puolustusmuureja on vielä jäljellä.

## Lähteet

## Aiheesta muualla
Dan Burn

**Daniel Johnson ”Dan” Burn** (s. 9. toukokuuta 1992 Blyth) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Newcastle Unitedia. Hän on pituudeltaan 201 senttimetriä.

Burn aloitti liigauransa Darlingtonin joukkueessa Englannin kakkosliigassa kaudella 2009–2010. Hän pelasi Fulhamin joukkueessa yhdeksän valioliigaottelua kaudella 2013–2014. Hän on edustanut myös Yeovil Townia, Birmingham Cityä ja Wigan Athleticia, ja kesällä 2018 hän siirtyi Brighton & Hove Albioniin mutta pelasi vielä syksyn 2018 lainalla Wiganissa. Kevätkaudella 2019 hän pääsi pelaamaan Brightonissa vain kolmessa FA Cupin ottelussa. Kaudella 2019–2020 hän kuului Brightonin vakiokokoonpanoon ja pelasi 34 valioliigaottelua, joista 31 ottelussa täydet minuutit. Kaudella 2020–2021 hän pelasi 27 valioliigaottelua, joista 20 ottelussa täyden ajan. Hän teki toukokuussa 2021 kotiottelussa Manchester Cityä vastaan 3–2-voittomaalin. Kaudella 2021–2022 hän pelasi Brightonissa 13 valioliigaottelua ja teki maalin tammikuun alussa Evertonia vastaan. Tammikuun lopussa hän siirtyi Newcastle Unitediin, jossa hän pelasi loppukauden aikana 16 valioliigaottelua ja niissä kaikissa täydet minuutit. Kaudella 2022–2023 hän pelasi Newcastlen kaikissa 38 valioliigaottelussa, joista 28:ssa täyden ajan. Hän teki toukokuussa maalin vanhaa seuraansa Brightonia vastaan. Kaudella 2023–2024 pelaamissaan 33 Valioliigan ottelussa hän onnistui maalinteossa syyskuussa Sheffield Unitedia ja joulukuussa Fulhamia vastaan. Mestarien liigassa hän pelasi neljä ottelua ja teki maalin Paris Saint-Germainia vastaan. Kaudella 2024–2025 hän pelasi täyden ajan 37 valioliigaottelussa. Yhdestä pelistä hän oli sivussa pelikiellon vuoksi. Hän teki maalin huhtikuussa Ipswichiä vastaan. Newcastlen voittamassa liigacupissa hän pelasi kaikissa seitsemässä ottelussa ja teki avausmaalin loppuottelussa Liverpoolia vastaan.

Burn on pelannut toiseksi korkeimmalla sarjatasolla mestaruussarjassa 132 ottelua ja tehnyt niissä kaksi maalia.

Burn pelasi ensimmäisen ottelunsa Englannin maajoukkueessa MM-karsintaottelussa Albaniaa vastaan 32-vuotiaana maaliskuussa 2025. Kaikkiaan hän on 24. kesäkuuta 2025 mennessä pelannut kaksi A-maaottelua, molemmissa täyden ajan. Hän ei pelannut nuorisomaajoukkueissa.

## Lähteet
D-pad

**Ristiohjain** tai **ristikko-ohjain** (, ) on viihdelaitteiden ohjaukseen tarkoitettu ohjainlaite, joka on peliohjaimissa perusteisena ennakko-oletuksena.

Ohjain on yksi nappi, jota voitiin alun perin käyttää neljään suuntaan. Myöhemmissä ratkaisuissa ohjain on mahdollistanut kahdeksan suuntaa.
Ohjaimen kehitti Gunpei Yokoi Game & Watch -peleihin. *[[Donkey Kong (videopeli)|Donkey Kong]]* oli ensimmäinen peli, joka käytti ohjainta.
Ohjaimen patentti vanheni vuonna 2005.

Laite on yleistynyt peliohjaimista monenlaisiin kaukosäätimiin erilaisille laitteille. Ohjainta käytetään yleensä peukalolla.

## Lähteet
Veženin lento-onnettomuus 1952

**Veženin lento-onnettomuus 1952** tapahtui 22. marraskuuta 1952, kun TABSOn Bulgarian Sofiasta Gorna Orjahovitsan kautta Varnaan matkalla ollut Lisunov Li-2P törmäsi Vežen-vuoreen. Onnettomuuslennolla oli mukana 26 matkustajaa ja neljä miehistön jäsentä, jotka kaikki saivat surmansa törmäyksessä.

Sofiasta lähtemisen jälkeen koneen oli tarkoitus tehdä 15 kilometrin lenkki kaupungin ympäri ja nousta samalla 1&nbsp;500 metrin korkeudelle, jotta Balkanvuorten ylittäminen onnistuisi. Säästääkseen aikaa ja polttoainetta miehistö päätti jättää lenkin tekemättä ja suunnata suoraan kohti vuoria. Tämän seurauksena korkeutta ei ollut riittävästi koneen saapuessa vuorille. Sää onnettomuuspäivänä oli huono, eikä miehistö nähnyt sankan lumisateen vuoksi vuoria. Kone törmäsi Vežen-vuoreen noin 20 metriä huipun alapuolella. Pelastajat saapuivat onnettomuuspaikalle muutaman tunnin kuluttua törmäyksestä, mutta kaikki koneessa olleet olivat menehtyneet.

## Lähteet
Raduga H-22

**Raduga H-22** (, *Burja* – ; Nato: **AS-4 Kitchen**) on neuvostoliittolainen yliääninen pitkän matkan risteilyohjus. Sen kehitystyö aloitettiin MKB Radugassa vuonna 1958 ja se tuli palveluskäyttöön vuonna 1964. Kehitystä johti Aleksandr Bereznjak. 

Aseen tyyppi on niin sanottu stand-off, eli suomeksi ns. *pysy-loitolla -ohjus*. Tämä tarkoittaa ohjuksen laukaisua turvallisena pidettävän etäisyyden päästä kohteeseensa. Alkuperäisen version suurin kantama oli noin 500&nbsp;km.
Kohteena ovat tyypillisesti sotalaivat, tutkat ja linnoitetut strategiset kohteet kuten sotilastukikohdat, sillat ja voimalat.

Ohjuksia on rakennettu vajaa 3&nbsp;000. Sen käyttö päättyi Venäjällä 2007, mutta se otettiin vuoden 2018 jälkeen uudelleen käyttöön modernisoituna. Modernisoidussa ohjuksessa on voimakkaampi moottori, enemmän polttoainetta ja pienempi taistelukärki. Kantomatka on lisääntynyt lähelle tuhatta kilometriä. Ohjuksessa on uusi häirinnän kestävä inertiasuunnistus ja maastoa seuraava tutka..

Ohjus voidaan laukaista Tupolev Tu-22M3 -tyypin yliäänipommittajista tai Tupolev Tu-95 kaukopommittajasta. Ohjuksen suuren omamassan (noin 6&nbsp;000&nbsp;kg) vuoksi sitä ei voi laukaista esimerkiksi hävittäjälentokoneista.

Sen taistelukärkenä voidaan käyttää joko konventionaalista 1&nbsp;000 kg:n HE-taistelukärkeä (H-22M), tai enintään 350 kilotonnin vahvuista ydinlatausta (H-22N). Maksiminopeus on 4&nbsp;000&nbsp;km/h ja suurin toimintakorkeus 24&nbsp;000 metriä. Ohjaus tapahtuu inertiasuunnistuksella.
Myöhemmät versiot ovat radiosäteilyyn hakeutuvia, eli tutkaan hakeutuvia ohjuksia (* THO*; H-22MP).

Oikeudettomassa hyökkäyssodassaan Ukrainassa (2022–) Venäjä on ampunut osumatarkkuudeltaan epätarkkoja H-22-ohjuksia myös siviilikohteisiin. Teoilla hyökkääjä syyllistyy ilmeisiin sotarikoksiin. Esimerkiksi 14. tammikuuta 2023 Venäjän ohjusiskussa Dnipron itäisessä kantakaupungissa tuhoutui suuri osa 9-kerroksista asuintaloa. Ainakin 45 ihmistä kuoli ja 79 loukkaantui.

## Lähteet
*https://fas.org/nuke/guide/russia/bomber/as-4.htm Haettu 19.8.2019.

### Viitteet

## Aiheesta muualla
Mesipaunikot

**Mesipaunikot** (*Monanthes*) on mehikasvisuku maksaruohokasvien heimossa. Suvussa on noin kymmenen lajia, jotka kaikki ovat endeemisiä Kanariansaarilla.

* *[[anaganmesipaunikko|Monanthes anagensis]]* – anaganmesipaunikko
* *[[sukkulamesipaunikko|Monanthes brachycaulon]]* – sukkulamesipaunikko
* *[[kesämesipaunikko|Monanthes icterica]]* – kesämesipaunikko
* *[[kanarianmesipaunikko|Monanthes laxiflora]]* – kanarianmesipaunikko
* *[[salvajesinmesipaunikko|Monanthes lowei]]* – salvajesinmesipaunikko
* *[[pikkumesipaunikko|Monanthes minima]]* – pikkumesipaunikko
* *[[muurimesipaunikko|Monanthes muralis]]* – muurimesipaunikko
* *[[kalvasmesipaunikko|Monanthes pallens]]* – kalvasmesipaunikko
* *[[palleromesipaunikko|Monanthes polyphylla]]* – palleromesipaunikko
** ''Monanthes polyphylla'' ssp. ''amydros'' – gomeranpalleromesipaunikko
** ''Monanthes polyphylla'' ssp. ''polyphylla'' – kanarianpalleromesipaunikko
* *[[chinamadanmesipaunikko|Monanthes wildpretii]]* – chinamadanmesipaunikko
Lähde:

## Lähteet
* 

### Viitteet
Caslon

**Caslon** on serif-kirjaintyyppi, joka luetaan siirtymäkauden antiikvojen joukkoon. Caslon sopii parhaiten erilaisten julkaisujen leipätekstiin.

Nykyisin käytössä olevat Caslon-kirjaintyypit perustuvat William Caslonin 1700-luvun alussa leikkaamiin kirjakkeisiin, jotka puolestaan pohjautuivat 1600-luvun alankomaalaisiin antiikvoihin. Caslonin kirjaintyyppit olivat laajalti käytössä Englannissa 1700-luvulla, ja ne levisivät sieltä ympäri Euroopan sekä myös Amerikan siirtokuntiin. Benjamin Franklin käytti kirjapainossaan lähes yksinomaan Caslonia. Yhdysvaltain itsenäisyysjulistus ja perustuslaki on ladottu Caslonilla.

Monet fonttivalmistajat, kuten Adobe, Berthold, Bitstream, Elsner+Flake, ITC, Linotype ja URW, ovat tehneet Caslonista omat versionsa. Carol Twomblyn suunnittelemassa Adoben OpenType -versiossa on mukana runsaasti erikoismerkkejä ja ligatuureja.

## Katso myös
*Caslon Antique

## Lähteet

## Aiheesta muualla
Solly March

**Solomon Benjamin "Solly" March** (s. 20. heinäkuuta 1994 Eastbourne) on englantilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Brighton & Hove Albionia.

March siirtyi juniori-ikäisenä Lewes FC:stä Brighton & Hove Albioniin vuonna 2011. Edustusjoukkueeseen hän nousi kaudella 2013–2014 ja pelasi mestaruussarjassa ja FA Cupissa kauden aikana yhteensä 27 ottelua. Keväällä 2017 Brighton nousi Valioliigaan. March pelasi ensimmäisellä valioliigakaudellaan 36 liigaottelua ja teki niissä yhden maalin. Kaudella 2018–2019 hän pelasi 35 liigaottelua ja teki jälleen yhden maalin. Kaudella 2019–2020 hän pelasi 19 liigaottelua loukkaantumisten estettyä välillä pelaamisen. Kaudella 2020–2021 hän pelasi 21 liigaottelua, joissa hän teki kaksi maalia, mutta loukkaantui helmikuun alussa ottelussa Liverpoolia eikä pelannut sen jälkeen enää koko kautena. Kaudella 2021–2022 March pelasi 31 valioliigaottelua, joista 17 ottelussa hän oli avauskokoonpanossa. Kaudella 2022–2023 hän pelasi 33 valioliigaottelua, jotka kahta lukuun ottamatta avauskokoonpanossa, ja teki seitsemän maalia, joista kaksi tammikuussa voittoisassa kotiottelussa Liverpoolia vastaan. Kaudella 2023–2024 hän pelasi seitsemän ottelua Valioliigassa ja teki kolme maalia, jotka kaikki kauden kahdessa ensimmäisessä ottelussa. Eurooppa-liigassa hän pelasi kaksi ottelua. Hän oli 21. lokakuuta saamansa polvivamman vuoksi kentiltä sivussa jouluun 2024 saakka. Kaudella 2024–2025 hän pelasi kahdeksan valioliigaottelua, joista vain yhdessä hän oli avauskokoonpanossa.

March on pelannut FA Cupissa 23 ottelua ja tehnyt niissä viisi maalia. Liigacupissa hän on pelannut viisi ottelua tekemättä maaleja.

March on pelannut Englannin alle 20-vuotiaiden maajoukkueessa neljä ja alle 21-vuotiaiden maajoukkueessa kolme ottelua. Vanhemmassa ikäluokassa hän on tehnyt yhden maalin.

## Lähteet
Kolmikulmalampi

**Kolmikulmalampi** on Uudellamaalla Vihdin kaakkoisosassa lähellä Espoon rajaa Siikajärven lähellä sijaitseva järvi. Veikkolan taajama sijaitsee järven lounaispuolella.

## Maantietoa
Kolmikulmalampi on 250 metriä pitkä, 200 metriä leveä, ja sen pinta-ala on 3,6 hehtaaria. Se on nimestään huolimatta pyöreän muotoinen. Kolmikulmalammen ympäristö on erämaista kalliometsää. Kolmikulmalammen naapurijärviä ovat Mustalampi idässä, Haukkalampi pohjoisessa sekä Holma-Saarijärvi ja Ympyrkäinenlampi lännessä. Kolmikulmalammen pinta on noin 20 metriä Haukkalampea ylempänä. Järvessä ei ole kartan mukaan saaria ja sen rantaviivan pituus on 750 metriä. Lammen itäpuolella on yksi vapaa-ajan asunto. Lammelle johtaa eri suunnista kävelypolkuja.

## Luontoarvoja
Kolmikulmalampi kuuluu Nuuksion kansallispuistoon.

## Vesistösuhteet
Kolmikulmalampi sijaitsee Suomenlahden rannikkoalueessa (vesistöaluetunnus 81), jonka Mankinjoen valuma-alueeseen (81.057) lampi kuuluu. Sen valuma-alueen pinta-ala on 69 hehtaaria  Lammen itärannasta alkaa laskuoja, joka laskee Mustalampeen. Sen vedenpinnan korkeus on 81,1 metriä mpy (N2000).

## Lähteet
Helsingin Islam Seurakunta

**Helsingin Islam Seurakunta** on Suomessa 26. kesäkuuta 2006 rekisteröity uskonnollinen yhdyskunta, jonka kotipaikka on Helsinki.

Seurakuntaan kuului 444 jäsentä vuonna 2018. Yhdyskunnan toimintaan kuuluu turkin kielen ja kulttuurin edistäminen.

## Talous
Helsingin Islam Seurakunta on saanut vuosina 2018–2023 Opetus- ja kulttuuriministeriön yleisavustusta rekisteröityjen uskonnollisten yhdyskuntien toimintaan yhteensä noin 14&nbsp;000 euroa. Keskimääräinen vuosittainen tuki on ollut noin 3&nbsp;500 euroa.

## Katso myös
* Luettelo Suomen islamilaisista yhteisöistä

## Lähteet
Hakjärvi

**Hakjärvi** () on Uudellamaalla Espoossa Nupurin lähellä  sijaitseva järvi. Virallisen kaupunginosajaon mukaan se sijaitsee pääosin Vanha-Nuuksion kaupunginosassa, mutta järven eteläisin osa sijaitsee Nupurin kaupunginosassa.

## Maantietoa
Hakjärvi on 650 metriä pitkä, 450 metriä leveä, ja sen pinta-ala on 13 hehtaaria. Se on muodostunut kallioidelle ylänköalueelle maaston painanteeseen. Eteläpuolen mäet laskevat jyrkänteiset rinteensä veteen. Järven eteläpuolla on Nupurinmetsä ja luoteispuolella Brobacka. Järvessä ei ole kartan mukaan saaria.
 
Järven rantaviivan pituus on 2,0 kilometriä. Rantaan on rakennettu alle 10 vapaa-ajan asuntoa. Niille tulee tiet Brobackasta ja Nupurista. Nuuksion Pitkäjärvi sijaitsee Hakjärven pohjoispuolella. Hakjärven muita naapurijärviä ovat Nupurinjärvi lounaassa ja Sorlampi pohjoiskoillisessa. Nuuksion Pitkäjärven pinta on noin kolmetoista metriä Hakjärveä alempana, Sorlammen pinta on puolestaan noin viisitoista metriä Hakjärveä ylempänä.

## Luontoarvoja
Järven lounaisrannan kupeessa on pieni luonnonsuojelualue. Koillisessa on suoalue Hakjärvimossen, joka on muodostunut umpeenkasvaneesta järvestä. Hakjärven ja Sorlammen välissä on noin 75 hehtaarin laajuinen Hakjärven luonnonsuojelualue, jota halkoo kaksi etelä–pohjoissuuntaista rotkolaaksoa.

## Vesistösuhteet
Hakjärvi sijaitsee Suomenlahden rannikkoalueessa (vesistöaluetunnus 81), jonka Mankinjoen valuma-alueeseen (81.057) järvi kuuluu. Järven on johdettu pari metsäojaa ja pohjoisesta siihen laskee oja Sorlammesta. Hakjärven laskuoja alkaa lounasrannasta ja se virtaa itään yhtyen Brobackaåniin. Hakjärven vedenpinnan korkeus on 40,6 metriä mpy (N2000).

## Lähteet
Caslon Antique

**Caslon Antique** on Berne Nadallin suunnittelema kirjaintyyppi. Yhdysvaltalainen kirjasinvalimo Barnhart Bros & Spindler julkaisi sen alun perin 1896–1898. Kirjaintyypin nimi oli aluksi *Fifteenth (XV) Century*, mutta muutettiin myöhemmin muotoon Caslon Antique. Caslon Antique jäljittelee 1700-luvun siirtomaa-aikakauden julkaisujen karkeaa painojälkeä, joka johtui kuluneiden metallikirjakkeiden käytöstä. Nimestään huolimatta Caslon Antique ei varsinaisesti muistuta aitoa Caslon-kirjaintyyppiä. Caslon Antique sopii parhaiten käytettäväksi suurikokoisiin otsikoihin, joilla halutaan herättää menneiden aikojen tunnelma. 

Useat fonttivalmistajat, kuten Elsner+Flake, Linotype ja URW ovat tehneet kirjaintyypistä omat versionsa. Caslon Antique kuului aikoinaan myös Mecanorman siirtokirjainten valikoimaan.

Les Miserables -musikaali ja siihen perustuva elokuva käyttävät tunnuksessaan Caslon Antique -kirjaintyyppiä.

## Lähteet
Gymnothorax atolli

**Gymnothorax atolli** on mureenojen heimoon kuuluva pohjakala. Se kasvaa korkeintaan 20,6 senttimetrin mittaiseksi. Kala on ulkonäöltään ruskean kirjava ja käärmemäinen.

Lajia tavataan Tyynellemereltä ja Havaijin saarilta. Se viihtyy koralliriuttojen läheisyydessä.

## Lähteet
Musta kissa

**Musta kissa** on kissa, jolla on musta turkki. Cat Fanciers’ Associationin (CFA) mukaan kokonaan mustaturkkisia kissarotuja on yhteensä 22. Mustaturkkisten kissojen iirikset ovat usein keltaiset.

## Kulttuuri
Monissa maissa mustia kissoja pidetään epäonnen symbolina ja mustan kissan näkeminen tuo epäonnea.

## Lähteet
Tonkijat

**Tonkijat** (Geophaginae) on kirjoahventen (Cichlidae) heimoon kuuluva alaheimo. Siihen kuuluu 13 sukua. Tonkijoita tavataan pääosin Etelä-Amerikassa. Tonkijat ovat melko suosittuja akvaariokaloja.

## Lähteet
Paholaistonkijat

**Paholaistonkijat** (*Satanoperca*) on kirjoahventen (Cichlidae) heimoon kuuluva kalasuku. Sen lajeja tavataan luonnossa Etelä-Amerikassa. Siihen kuuluu yhteensä 8 lajia, joista suomenkielinen nimi on ainakin vihertonkijalla (*Satanoperca acuticeps*), paholaistonkijalla (*Satanoperca daemon*), noitatonkijalla (*Satanoperca lilith*), pronssitonkijalla (*Satanoperca jurupari*) ja timanttitonkijalla (*Satanoperca leucosticta*).

## Lähteet
Emmi Riikilä

**Emmi Riikilä **(s. 17. kesäkuuta 1999) on suomalainen lentopalloilija. Hän edustaa lentopallon Mestaruusliigassa LP Viesti Saloa. Hän on pelipaikaltaan yleispelaaja ja pituudeltaan 176-senttimetrinen. Hän on pelannut Suomen maajoukkueessa 30 ottelua vuoden 2021 loppuun mennessä ja kuului vuoden 2019 EM-kisoissa joukkueen kokoonpanoon.

Riikilä pelasi ensimmäisen liigaottelunsa syyskuussa 2017 kasvattajaseurassaan Nurmon Jymyssä. Vuonna 2018 hän siirtyi Hämeenlinnan Lentopallokerhoon ja saavutti vuonna 2019 SM-hopeaa. Hän pelasi Hämeenlinnassa kolme kautta ja siirtyi vuonna 2021 LP Kangasalaan, jossa hän saavutti avauskaudellaan SM-hopeaa.

Riikilän puoliso on salibandyn maailmanmestari Ville Lastikka.

## Lähteet
Pennsylvanianvaahtera

**Pennsylvanianvaahtera** (*Acer pensylvanicum*) on saippuamarjakasvien (Sapindaceae) heimoon kuuluva vaahteralaji.

Pennsylvanianvaahteran tieteellisen nimen lajinimi (*pensylvanicum*) tulee Yhdysvaltojen Pennsylvanian osavaltion nimestä, vaikkakin lajia nimetessään Linné kirjoitti puun lajinimen virheellisesti.

## Ulkonäkö ja koko
Pennsylvanianvaahtera on pienikokoinen puu. Sen kuori on nuorena vihreä ja vanhemmiten ruskea. Kuoressa on valkeita pitkiä pystyjuovia. Lajin lehdet ovat suuria ja väriltään vaaleanvihreitä. Suomessa pennsylvanianvaahtera kasvaa 4–7 metriä korkeaksi.

## Levinneisyys ja elinympäristö
Pennsylvanianvaahtera on alun perin kotoisin Pohjois-Amerikan koillisosasta. Suomessa se on harvinainen koristekasvi, jota on kasvatettu lähinnä kasvitieteellisissä kokoelmissa.

## Lähteet

## Aiheesta muualla
* Integrated Taxonomic Information System (ITIS): ''Acer pensylvanicum'' 
* United States Department of Agriculture (USDA): ''Acer pensylvanicum'' 
* Centre for Agriculture and Biosciences International (CABI): ''Acer pensylvanicum'' (striped maple)
Tiiamari Sievänen

**Tiiamari Sievänen **(s. 19. heinäkuuta 1994) on suomalainen lentopalloilija. Hän pelasi liberona ja on pituudeltaan 166-senttimetrinen. Hän on pelasi liigassa kaudesta 2011–2012 kauteen 2022–2023. Hänen kasvattajaseuransa on Mäntyharjun Virkistys. Sievänen pelasi Suomen maajoukkueessa 47 ottelua ja kuului vuoden 2019 EM-kisoissa joukkueen kokoonpanoon.

Sievänen pelasi kauden 2017–2018 sveitsiläisseura Volero Zürichissä ja voitti Sveitsin-mestaruuden. Suomessa hän on saavuttanut SM-hopeaa HPK:n joukkueessa vuonna 2012 sekä LP Kangasalan joukkueessa vuosina 2015 ja 2022. Suomen Cupin hän on voittanut LP Kangasalan joukkueessa vuosina 2013 ja 2020. Cupissa hän sijoittui myös hopealle 2021. Liigassa hän pelasi kaikkiaan 352 ottelua.

## Lähteet
Kabulin pommi-isku 2019

**Kabulin pommi-isku 2019** tapahtui eräässä hääjuhlassa 17. elokuuta 2019. Pommittaja räjäytti itsensä ja 63 ihmistä sekä haavoitti noin 182 ihmistä. Afganistanin presidentti Ashraf Ghani sanoi 18. elokuuta pitävänsä Taliban-liikettä vastuullisena. Sittemmin Isis ilmoittautui vastuulliseksi pommi-iskusta ja kertoi iskun tekijäksi Abu Asim Al-Pakistanin.

## Lähteet
Roosa Laakkonen

**Roosa Laakkonen** (s. 4. kesäkuuta 1994) on suomalainen lentopalloilija. Hän edustaa lentopallon Mestaruusliigassa LP Kangasalaa ja on pelipaikaltaan keskitorjuja. Hän on pituudeltaan 193-senttimetrinen. Hän on pelannut Suomen maajoukkueessa 66 ottelua vuoden 2021 loppuun mennessä ja kuului vuoden 2019 EM-kisoissa joukkueen kokoonpanoon.

Laakkonen pelasi ensimmäisen liigaottelunsa lokakuussa 2012 HPK:n joukkueessa, johon hän siirtyi Varalan urheiluopiston 1-sarjassa pelanneesta joukkueesta. Yhden kauden jälkeen hän siirtyi LP Kangasalaan, jossa hän on voittanut Suomen Cupin vuosina 2013 ja 2020 sekä saavuttanut SM-hopeaa vuonna 2015. Laakkonen pelasi kauden 2017–2018 saksalaisseura USC Münsterissä ja kauden 2018–2019 ranskalaisseura Évreux Volley Ballissa.

## Lähteet
Katja Kylmäaho

**Katja Kylmäaho** (s. 21. huhtikuuta 1994) on suomalainen lentopalloilija. Hän edustaa lentopallon Mestaruusliigassa Pölkky Kuusamoa ja on pelipaikaltaan passari. Hän on pelannut Suomen maajoukkueessa vuoden 2021 loppuun mennessä 62 ottelua ja kuului vuoden 2019 EM-kisoissa joukkueen kokoonpanoon.

Kylmäaho on Oulunsalon Vasaman kasvatti. Hän voitti HPK:ssa Suomen-mestaruuden vuonna 2016 ja on edustanut sen jälkeen ulkomailla saksalaista USC Münsteriä kaudella 2017–2018 sekä sveitsiläistä Volley Luganoa kaudella 2018–2019. Kaudeksi 2020–2021 hän siirtyi Hämeenlinnan Lentopallokerhosta LP Kangasalaan. Vuonna 2022 hän siirtyi Pölkky Kuusamoon.

## Seurat

* Oulunsalon Vasama 2008–2010 (2-sarja ja 1-sarja)
* Varalan urheiluopisto 2010–2012 (1-sarja)
* Woman Volley 2012–2013
* HPK 2013–2017 (SM-kulta 2016, SM-hopea 2017, SM-pronssi 2014 ja 2015)
* USC Münster 2017–2018 (Saksa)
* Volley Lugano 2018–2019 (Sveitsi)
* Hämeenlinnan Lentopallokerho 2019–2020
* LP Kangasala 2020–2021
* Pölkky Kuusamo 2022–

## Lähteet
Rich Piana

**Richard Eugene Piana** (26. syyskuuta 1970 – 25. elokuuta 2017) oli yhdysvaltalainen kehonrakentaja ja liikemies. Hän voitti International Federation of Bodybuilders (IFBB) Mr. Teen California -kilpailun vuonna 1989, IFBB Mr. California -kilpailun 1998 sekä National Physique Committee (NPC) -kilpailut vuosina 2003 ja 2009.

Piana omisti oman lisäravinneketjun nimeltään *Rich Piana: 5% Nutrition*. Hän on julkisesti myöntänyt käyttäneensä anabolisia steroideja sekä puhunut niiden käytöstä omien kokemusten pohjalta valistusmielessä. Hänellä oli myös paljon seuraajia YouTubessa räiskyvän persoonansa sekä näyttävän kehonsa vuoksi.

Rich Piana kuoli 46-vuotiaana, kaksi viikkoa koomaan vaipumisen jälkeen. Ruumiinavauksessa selvisi, että sydän oli laajentunut ja mies sairasti sepelvaltimotautia. Lisäksi oli viitteitä lääkkeiden väärinkäytöstä. Piana oli myöntänyt käyttäneensä steroideja koko 25 vuotta kestäneen uransa.

Piana piti videoblogia. Hänen videonsa pitivät sisällään motivaatiopuheita, henkilökohtaisia tarinoita, treenausmontaaseja sekä katsauksia hänen elämäänsä. Videoiden sanoma oli, että vain 5% ihmisistä olisi valmiita tekemään mitä vain unelmiensa saavuttamiseksi.

## Lähteet
Kirkonkylän koulu (Kaavi)

**Kaavin koulu** tai **Kirkonkylän koulu** on alakoulu Kaavin kunnan kirkonkylän taajamassa Pohjois-Savossa. Tilastokeskuksen mukaan koulua kävi vuonna 2016 yhteensä 164 peruskoulun oppilasta.

Kaavilla lopetettiin 2010-luvulla useita kyläkouluja. Alakoulujen opetus keskitettiin syksyllä 2016 osin lukuvuonna 2015–2016 uudisrakennettuun Kirkonkylän kouluun. Samalla Kaavi luopui tuolloin ainoana Itä-Suomen kuntana omasta yläkoulustaan. Peruskoulun yläluokkien (luokka-asteiden 7-9) oppilaat siirrettiin käymään kouluaan Tuusniemen yhtenäiskouluun tai Juankoskella. 

## Lähteet

## Aiheesta muualla
* Kaavin koulu tekemässä Nenäpäivä-ennätyksen (2018)  (koillis-savo.fi)
* Tuusniemen yhtenäiskoulu (peda.net)
Mohamad Eshtewi

**Mohamad Eshtewi** (‎; k. 17. joulukuuta 2017) oli libyalainen poliitikko. Hän toimi Misratan pormestarina, kunnes kuoli väkivaltaisesti.

Joulukuussa 2017 aseistautuneet miehet kaappasivat Eshtewin Misratassa seurattuaan autoa, jossa hän oli. Pormestarin useaan kertaan ammuttu ruumis löydettiin puolisen tuntia kaappauksen jälkeen paikallisen sairaalan eteen hylättynä. Hän oli ollut virkamatkalla Turkissa, ja oli tulossa Misratan lentoasemalta joutuessaan kaappauksen ja surman uhriksi. Turkissa kävivät Eshtewin lisäksi muutkin kaupunginvaltuuston jäsenet, joista kukin oli tullut valituksi nelivuotiskaudeksi vuonna 2014. Misrata oli surman aikaan suurinta osaa Libyasta turvallisemmassa ja vakaammassa maineessa, mutta pormestari oli kohdannut kasvanutta vastustusta kuolinvuonnaan, ja häntä oli jo aiemmin yritetty poistaa vallankahvasta. Toukokuussa 2017 hän tekikin pakotetun, mutta lyhyeksi jääneen eron. Hän oli Tripolissa vaikuttavan uskonoppinut Sadiq al-Gharianin kannattajien ykkösvihollinen Misratassa YK:n tukeman hallituksen (GNA) puolustajana.

Eshtewi ei tavallisesta poiketen tehnyt kohtalokasta ajomatkaansa vartioituna, koska hänen veljensä haki hänet lentoasemalta. Veli selvisi kohtaamisesta neljän kaappaajan kanssa, mutta tuli ammutuksi sääreensä.

Libyassa oli tehty muitakin salamurhia, mutta Eshtewi oli yksi vuoden korkeimman profiilin uhreista. Misratassa vaikutusvaltaisten henkilöiden kidnappaaminen ja murhaaminen oli poikkeuksellista.

## Lähteet
Rotunda (kirjaintyyli)

**Rotunda** on kirjaintyyli tai kirjainlaji, joka kuuluu goottilaisiin kirjaintyyppeihin. Skolastiset tekstit kirjoitettiin 1400-luvun vakiintuneella pyöreähköllä goottilaisella rotundalla, *lettre de somme*. Rotundan kirjaimet ovat käytännöllisempiä ja selkeämpiä kuin kirkollisten kirjojen jäykemmän tekstuuran kirjainmuodot.

## Lähteet
Television New Zealand

**Television New Zealand** (**TVNZ**) on uusiseelantilainen televisioyhtiö, joka sijaitsee Aucklandissa. Se perustettiin vuonna 1980.

## Televisiokanavat
### Nykyinen
* TVNZ 1
* TVNZ 2
* TVNZ Duke

### Entinen
* TVNZ 6
* TVNZ 7
* TVNZ Heartland
* TVNZ Kidzone
* TVNZ Sport Extra
* TVNZ U

## Aiheesta muualla
* Viralliset sivut
Toimi Jaatinen

**Toimi Kaarlo Jaatinen** (s. 20. elokuuta 1956 Juva) on suomalainen museoneuvos, joka tunnetaan Tampereella sijaitsevan Museokeskus Vapriikin perustajana ja pitkäaikaisena kehittäjänä.

Jaatinen opiskeli historiaa Helsingin yliopistossa ja valmistui sieltä filosofian kandidaatiksi vuonna 1982. Hän työskenteli Suomen museoliiton tiedotussihteerinä 1981–1983 ja Savonlinnan kaupungin museojohtajana 1983–1990, minkä jälkeen hän siirtyi Tampereelle. Jaatinen oli kaupungin museotoimenjohtaja vuosina 1990–2011, kulttuuri- ja vapaa-aikapalvelujen tuotantojohtaja vuosina 2011–2016 sekä kulttuuri- ja taideyksikön johtaja vuosina 2017–2020. Hän jäi eläkkeelle vuonna 2021.

## Lähteet
Daniel Baier

**Daniel Baier** (s. 18. toukokuuta 1984 Köln) on saksalainen jalkapalloilija, pelipaikaltaan puolustava keskikenttäpelaaja. Hän edusti vuonna 2020 päättyneen pelaajauransa viimeisen vuosikymmenen Bundesliigassa FC Augsburgia ja oli viimeisinä vuosina joukkueen kapteeni.

Baier nousi aikuisten peleihin TSV 1860 Münchenin junioreista ja pelasi seurassa ensimmäiset bundesliigaottelunsa kaudella 2003–2004. Kesällä 2007 hän siirtyi VfL Wolfsburgiin ja tammikuussa 2010 FC Augsburgiin, jossa hän oli pelannut jo kauden 2008–2009 lainalla. Augsburg nousi keväällä 2011 kakkostasolta Bundesliigaan ja Baier pelasi siitä lähtien seurassa yhdeksän kauden aikana 274 pääsarjaottelua ja teki niissä kuusi maalia. Münchenissä hän pelasi 12 ja Wolfsburgissa 16 pääsarjaottelua.

Baier pelasi Saksan alle 19-, 20- ja 21-vuotiaiden maajoukkueissa yhteensä kuusi ottelua ja teki yhden maalin.

## Lähteet
Oliver Fink

**Oliver Fink** (s. 6. kesäkuuta 1982 Hirschau) on saksalainen jalkapalloilija, pelipaikaltaan keskikenttäpelaaja. Hän edusti pitkään Bundesliigassa ja 2. Bundesliigassa Fortuna Düsseldorfia ja oli joukkueen kapteeni.

Fink aloitti ammattilaisuransa SSV Jahn Regensburgin joukkueessa. Tämän jälkeen hän pelasi SV Wacker Burghausenissa ja SpVgg Unterhachingissa kunnes siirtyi vuonna 2009 Fortuna Düsseldorfiin. Keväällä 2012 Düsseldorf nousi kakkostasolta Bundesliigaan, ja Fink pelasi kaudella 2012–2013 Bundesliigassa 26 ottelua ja teki kolme maalia. Düsseldorfin kausi päättyi putoamiseen ja se nousi pääsarjaan seuraavan kerran keväällä 2018. Kaudella 2018–2019 Fink pelasi 18 bundesliigaottelua ja teki niissä kolme maalia. Kaudella 2019–2020 hän pelasi Bundesliigassa 14 ottelua, ja kausi päättyi jälleen putoamiseen pääsarjasta. Kakkostasolla 2. Bundesliigassa Fink pelasi 283 ottelua ja teki 19 maalia. Kausina 2020–2022 hän pelasi vielä Fortuna Düsseldorfin kakkosjoukkueessa neljännellä sarjatasolla Regionalliga Westissä.

## Lähteet
Järvi 35.764.1.001

**Järvi 35.764.1.001** on Pirkanmaalla Kuhmoisten Päijälässä sijaitseva järvi. Järvestä käytetään tässä nimenä vesistöviranomaisten numeroa, sillä sen kutsumanimi ei ole tiedossa.

## Maantietoa
Järven pinta-ala on 2,5 hehtaaria. Se on 200 metriä pitkä ja 200 metriä leveä. Se sijaitsee Leppäkosken alapuolella kylän keskellä Niemenvuoren juurella sen itäpuolella. Niemenvuori kohoaa yli 30 metriä järven yläpuolelle. Järvellä on kartan mukaan yksi pieni saari, joka on kartassa nimetön. Järven rantaviivan pituus on 1,1 kilometriä ja sen rannat ovat metsämaata tai pohjois- ja itärannoilla osa asutuksen pihapiiriä. Järveen laskevan kosken ylittää maantie, jonka luoteinen haara on yhdystie 3282 ja eteläinen haara on yhdystie 16975. Järven pohjoisrantaan on kartoissa merkitty enklaavinen kuntaraja, joka kuuluu Oriveteen.

## Vesistösuhteet
Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Pääskylänjoen valuma-alueeseen (35.76), jonka Pukarajärven alueeseen (35.764) järvi kuuluu. Järven vedenpinnan korkeus on 107,3 metriä mpy. Järveen laskee Pukarajärvestä (195 ha) alkava joki, joka laskee Harjujärven (23 ha), Luodoksenjärven (9 ha) ja pienen nimettömän lammen läpi tähän järveen. Joen virtaus tekee järvestä läpivirtausjärven, jonka vesi vaihtuu nopeasti. Joki jatkaa vielä 450 metriä, missä se laskee Pitkäveteen.

## Historiaa
Vuoden 1965 peruskartassa oli järvi aivan nykyisen muotoinen ja Leppäkosken kulmakunnalla oli vielä kauppa, kansakoulu, seuratalo, rukoushuone ja posti. Ympäristössä oli pieniä peltopalstoja. Vuoden 1986 kartassa peltoja oli jonkin verran metsitetty. Enklaavin viereen on kirjoitettu karttaan Längelmäki.

## Lähteet
Merimiesauto

**Merimiesautot** olivat 1940-luvun lopulta 1960-luvun alkuun suosittu tapa tuoda Suomeen länsimaisia autoja ohi silloisen tuonti- ja valuuttasäännöstelyn. Merimiehet ja muut ulkomailla työskennelleet ja ulkomaan valuutassa palkkansa saaneet olivat oikeutettuja saamaan tuontilisenssejä tuodakseen Suomeen ulkomailta ostettuja autoja. Koska erityisiä rajoituksia tuonnille ei ollut, merimiesautoista ja niihin myönnetyistä tuontilisensseistä muodostui merkittävää liiketoimintaa sekä suomalaiselle laivaväelle että kauppoja järjestelleille ja rahoittaneille liikemiehille.

Vuonna 1956 joka kolmas Suomessa myyty länsiauto oli tällä tavoin Suomeen tuotu merimiesauto. Suosituin malli oli laadukkaana mutta edullisena tunnettu Volkswagen Kupla, jota Suomessa muuten olisi saanut jonottaa jopa vuosia. Nopean toimituksen ansiosta vähän käytetystäkin merimiesautosta saatettiin maksaa jopa kaksinkertainen hinta uuteen verrattuna.

Länsiautojen ”harmaatuonnissa” olivat mukana merimiesten lisäksi muun muassa Nesteen Naantalin öljynjalostamoa rakentaneet ulkomaalaiset sekä ulkomailla työskennelleet muusikot. Esimerkiksi Delta Rhythm Boysia Atlantin-valtamerilaivalla säestäneessä yhtyeessä soittaneet Ville ja Herbert Katz toivat Suomeen useita amerikkalaisautoja. Yksityisten ostajien ja ammattiautoilijoiden rinnalla merimiesautoista olivat kiinnostuneet tuolloin suosittuja tavara-arpajaisia järjestäneet järjestöt, jotka saivat niistä houkuttelevia pääpalkintoja ja siten arpajaisilleen suurempia tuottoja.

V. J. Sukselaisen II hallitus yritti vuonna 1959 kiristää merimiesautotuonnin ehtoja, mutta Niilo Wällärin johtaman ammattiliiton Suomen Merimies-Unionin onnistui torjua valtaosa muutoksista uhkaamalla lakolla. Hallituksen vaatimuksesta laivaväen ammattijärjestöjen piti perustaa autotuontia varten ja siinä tapahtuvan keinottelun torjumiseksi oma yritys nimeltä Sea-Import. Ehtoja kuitenkin tiukennettiin niin, että auton sai tuoda enää vain kolmen vuoden välein.

Merimiesautojen kauppa hiipui autotuonnin vapauduttua 1962.

## Lähteet
Linda Gregg

**Linda Alouise Gregg** (9. syyskuuta 1942 Suffern, New York – 20. maaliskuuta 2019 Manhattan, New York) oli yhdysvaltalainen runoilija. Hän oli lähes 40-vuotias julkaistessaan ensimmäisen runokokoelmansa, joka oli *Too Bright to See* (1981). Hän sai teoksillaan tunnustusta muiden muassa W. S. Merwiniltä. Vuonna 2009 hänelle myönnettiin Poets & Writersin Jackson-runouspalkinto, jonka arvo silloin oli 50 000 Yhdysvaltain dollaria. 

Gregg oli yksi neljästä siskoksesta perheessä, jonka isä oli arkkitehti ja taidekasvattaja sekä äiti opettaja. Hän varttui Marinin piirikunnassa ja etsi innoitusta kirjoittamiseen ympäristöstään muun muassa Marfan ulkopuolella sijaitsevalla aavikolla Texasissa sekä 1960-luvulla Kreikassa, jossa hän asui runoilija Jack Gilbertin kanssa.

Gregg valmistui vuonna 1967 nykyisestä San Franciscon osavaltionyliopistosta ja sai sieltä myös maisterinarvon englannin kielessä vuonna 1972. Hänen opettajiinsa kuului Jack Gilbert, jonka kanssa hän oli suhteessa vuosina 1962–1970; pari pysyi ystävinä miehen kuolemaan (2012) saakka. Greggin myöhempi avioliitto John Brentlingerin kanssa päättyi eroon.

Gregg opetti runoutta useissa yhdysvaltalaisissa yliopistoissa, mm. Berkleyssä.  

Gregg kuoli sairaalassa syöpään.

## Teoksia
* *Eight Poems* (1982)
* *Alma* (1985)
* *Sacraments of Desire* (1991)
* *Chosen by the Lion* (1994)
* *Things and Flesh* (1999)
* *In the Middle Distance* (2006)
* *All of It Singing* (2008)

## Lähteet
Jesse Huhtala (jalkapalloilija)

**Jesse Huhtala** (s. 21. kesäkuuta 2000 Tampere) on suomalainen jalkapalloilija, pelipaikaltaan hyökkääjä. Hän edustaa Tampere United:ia.

Huhtala on Pirkkalan Jalkapalloklubin kasvatti ja siirtyi Ilvekseen kaudeksi 2017. Tuolla kaudella hän oli B-nuorten SM-sarjan paras maalintekijä 17 maalillaan, kun Ilves saavutti SM-hopeaa. Valtaosan kaudesta 2018 Huhtala pelasi Kolmosta Ilveksen kakkosjoukkueessa, jota hän oli nostamassa sarjatasoa ylemmäs 23 maalillaan. Hän debytoi Suomen korkeimmalla sarjatasolla Veikkausliigassa 21. lokakuuta 2018 kotiottelussa FC Lahtea vastaan.

Alkukauden 2019 Huhtala pelasi Kakkosta Ilves/2:ssa. Hän teki seitsemän maalia 11 ottelussa, kunnes heinäkuun lopulla hänet lainattiin saman sarjatason toisessa lohkossa pelaavaan lappeenrantalaiseen PEPOon aluksi kahden ottelun sopimuksella. Elokuussa laina pidennettiin loppukauden kestäväksi.

Myös Huhtalan seitsemän minuuttia nuorempi kaksoisveli Roope on jalkapalloilija.

## Lähteet

## Aiheesta muualla

* Jesse Huhtala Veikkausliigan sivustolla